Mikloško, Jozef, poslanec NR SR (2014-03-26):
Vážený pán predseda Národnej rady, dámy a páni, samozrejme, podporujem tento návrh. Je rozumný a aktuálny. To číslo, že až 60 % ojazdených áut, čo je dnes cez 100-tisíc, má tachometre menené, je otrasné, a keď nie inšie, platí to, že každé ukradnuté euro raz spadne na toho, kto ho ukradol, tak v tomto prípade to platí presne takisto. Myslím, že by bolo dobre odsunúť to hlasovanie, prípadne rokovať s patričnými ministerstvami, vnútrom, dopravy, aby sa našli ešte nejaké medzery v tom. Alebo pustiť to do druhého čítania a tam sa potom poriadne na to pozrieť. Bolo by škoda, keby sme to už druhýkrát odhodili, keď vidíme, že to je vážny problém. Pán poslanec Zajac už asi aj niečo povedal, čo som aj ja chcel povedať. Tak to, že to je jasný podvod, klamstvo, ktoré môže priniesť aj veľmi vážne nehody, keď sa akoby dobré a neojazdené auto naraz v skutočnosti vyfarbí ako stará šunka s opotrebovanými súčiastkami a naraz sa odtrhne koleso alebo hocičo iné, keď to má mnoho tisíc kilometrov. Ja by som porozmýšľal, ale to bude snáď v druhom čítaní, ten trest by som navrhol od – do. Keď sa povie do troch rokov, tak je veľká možnosť potom sa rozhodnúť a neni to celkom povedané ako. Mne by sa zdalo, že tak od 6 mesiacov do 2 rokov by aj stačilo. Trojročný trest je relatívne dosť tvrdý za takúto vec. Ja som tu už spomenul a ešte, myslím, aj zákon taký pôjde, kde bude o tom reč. Moja rodina mala ťažkú autonehodu, nezavinenú, zavinenú tým druhým, výsledok bol mŕtve dieťa, doničené auto a štyria pasažieri tiež riadne dokatení. A ten jasný vinník si odsedel rok, potom vlastne už iba pol. A tu za pretočenie by sme dali tri roky. Tak sa mi to zdá trošička neúmerné. Privítal by som aj nejakú možnosť finančného postihu. Možno tie autobazáre a ďalší sú ešte viac na to citlivejší, keď sa im mastná pokuta naparí. Moja otázka je tiež taká laická, že ako sa dá také falšovanie dokázať. Nebýva to množstvo súdov, to už tu bolo spomenuté. Je predaj tých technických prostriedkov na pretáčanie u nás dovolený? Môžete si ísť kúpiť takýto prístrojček? Tak, ako sa antiradary predávajú, čo tiež sa mi zdá zvláštne, sú na to veľké reklamy, tak by aj tento predaj sa mal nejakým spôsobom obmedziť alebo zakázať, alebo naozaj len veľmi autorizovaným ľuďom umožniť k tomuto dostať. Ja viem, že za socializmu sa pretáčalo vŕtačkou. Celú noc ste museli vŕtať alebo jazdiť spiatočkou dokola domu. (Povedané so smiechom.) Ja som mal výborný Wartburg, tam to nebolo treba. Nikdy som ho nepredal, ale vŕtačkou sa to robilo, ak sa pamätáte. Asi ste museli opačne točiť. Mne sa zdá, že toto by bolo možné riešiť softvérovo. Tam sú komputery vnútri. Keby ste požiadali Volkswagen, aby neumožnil stáčanie opačné tachometrov, to je naozaj dvoma inštrukciami v tom programe, ktorý to sleduje. Čiže softvérovo neumožniť ísť s kilometrami dole. Skúsme sa obrátiť na Volkswagen alebo niekoho, podľa mňa je to triviálne. Ale asi to nerobia, pretože to nerobia. Ale môžeme ich na to upozorniť. Ešte iná vec, troška s tým nesúvisí, ale to je tendencia, že u nás sa neopravuje, ale všetko vymieňa za drahé peniaze. Klient to zaplatí alebo poisťovňa to zaplatí, to je jedno. Keď vám praskne zrkadielko alebo reflektor, blinker alebo hocičo na aute, zaplatíte ťažké peniaze podľa toho, aký máte auťák. A že by niekto opravil, tie drôtiky zvaril alebo neviem čo, vymenil sklíčko, na to naozaj nikto nemá. To isté je aj doma. Chladnička, práčka, televízia, rádio, remeselníci prídu, vymenia celý box, zaplatíte mastnú cenu. A tak sa dobré prístroje vyhadzujú a cieľom je stále, by som povedal, rast výroby, spotreby a tak ďalej dokola, nahradenie dobrých prístrojov novými, ktoré majú relatívne nízku životnosť, pretože vedia, že ich treba rýchlo vymeniť. A ešte jedna poznámka do všeobecnej debaty. Možno na to Občiansky zákonník pamätá, ale je to veľmi ťažko dokázať. Ak sa vám niečo vo vnútri vášho auta pokazí alebo v motore a tak ďalej, tak nemáte istotu, či ten servis vám tú súčiastku nenahradil nejakou inou starou alebo už opotrebovanou z iného auta. To sa prakticky nedá dokázať. Často sú na to sťažnosti, že to tak bolo, keď to potom otvorili. Ale proste to je tiež neserióznosť podnikania. Keď taký servis poznáte, tak ho vykričme a riadne, by som povedal, zverejnime, že sa niečo takéto deje. Iste je veľa servisov čestných a profesionálnych, ale sú aj také, ktoré to postavenie zneužívajú. Posledná asociácia, ktorá mi napadla, súvisí s včerajším hlasovaním 117 politikov za ústavný zákon. Prepáčte, to súvisí aj s auťákmi. Ak by sa týmto štýlom aj v manželstve pokračovalo, že ak vám niečo nefunguje, tak sa nesnažíte to opraviť, ale rýchlo vymeniť, tak potom výsledok je, že u nás je 43 %, v Európe 50 % rozvedených manželstiev. Tí obidvaja potom rýchlo pretáčajú svoje tachometre a robia si masáže, liftingy a hľadajú nových producentov a konzumentov proste až do ďalšieho krachu takejto politiky. Ďakujem pekne.